Podľa Organizácie OSN pre výživu a poľnohospodárstvo (Food and Agriculture Organisation of the United Nations – FAO) sú lehoty stanovené v nariadení (ES) č. 762/2008 o 6 mesiacov neskoršie, než potrebuje na účely svojho podávania správ, čo viedlo k súbežnému zberu údajov od jednotlivých krajín.

Eurostat sa usiluje o neustále zlepšovanie kvality a dostupnosti európskych štatistík. Okrem toho sa zaväzuje znižovať zaťaženie členských štátov a respondentov. Uvedený projekt s názvom Zefektívnenie a zjednodušenie vytvárania európskych štatistík o rybolove sa preto zameriava na zber aktuálnych údajov a zostavenie stratégie tvorby štatistiky o akvakultúre, ktorá bude vhodnejšia na tento účel. Projekt zaisťuje koordináciu potrebnú na zosúladenie so štatistikami zozbieranými podľa nariadenia (EÚ) 2017/1004 a lepšiu harmonizáciu so štandardným dotazníkom o akvakultúre, ktorú odporúča koordinovaná pracovná skupina pre štatistiky o rybolove . Prvý medzník projektu – dokončenie hodnotenia európskych štatistík o rybolove – sa dosiahol koncom roka 2019, keď bol vypracovaný pracovný dokument útvarov Komisie o hodnotení .

Verejná databáza Eurostatu poskytuje európsku štatistiku o akvakultúre s týmito súbormi údajov:

·Production from aquaculture excluding hatcheries and nurseries (Produkcia akvakultúry s výnimkou liahní a odchovní) (fish_aq2a),

·Production of fish eggs for human consumption from aquaculture (Produkcia ikier na ľudskú spotrebu) (fish_aq2b),

·Input to capture-based aquaculture (Vstupy pre akvakultúru založenú na odlove) (fish_aq3),

·Production of hatcheries nurseries at eggs stage in life cycle (Produkcia v liahniach a odchovniach počas štádia vajíčka v rámci životného cyklu) (fish_aq4a) a

·Production of hatcheries and nurseries at juvenile stage in life cycle (Produkcia v liahniach a odchovniach počas počiatočných fáz životného cyklu) (fish_aq4b).

Polovica členských štátov okrem toho zverejňuje údaje aj v národných online databázach alebo ako ročné tabuľky na stiahnutie. Prístup k týmto produktom je vždy bezplatný.

2.4.2. Publikácie a tabuľky údajov

Eurostat zverejňuje údaje a články o akvakultúre vo svojej online zbierke Statistics Explained a v štatistických publikáciách .

Väčšina členských štátov zverejňuje štatistiku o akvakultúre pravidelne v rôznych správach, v niektorých prípadoch aj s tlačovými správami.

2.4.3. Metaúdaje

Eurostat zbiera každý rok vnútroštátne správy o kvalite, ako sa vyžaduje v prílohe 6 k nariadeniu (ES) č. 762/2008. Tieto správy obsahujú podrobné informácie o kvalite údajov a metódach použitých na ich zber. Národné správy o kvalite vypracované podľa usmernení Európskeho štatistického systému sa zbierajú prostredníctvom aplikácie ESS Metadata Handler .

Európske referenčné metaúdaje vrátane správy o kvalite na úrovni EÚ, ktorá sa týka štatistík o akvakultúre , sa zverejňujú vo verejnej databáze Eurostatu s uvedenými tabuľkami údajov. Krajiny každý rok metaúdaje kontrolujú.

2.5. Dôvernosť údajov

Hlavným nedostatkom štatistík o akvakultúre zozbieraných podľa nariadenia (ES) č. 762/2008 je vysoký počet buniek s dôvernými údajmi. Sú na to dva dôvody. V nariadení sa v prvom rade vyžaduje veľmi podrobná štruktúra údajov, čo vedie k ich veľkej fragmentácii. Druhým dôvodom je to, že sektor akvakultúry je vysoko špecializovaný, pretože existujú spoločnosti, ktoré chovajú veľmi málo druhov s jednou hlavnou metódou produkcie alebo s jedným produkčným prostredím. Z toho dôvodu je veľa údajov o jednom druhu a súhrnné údaje dôverných.

V roku 2018 čelila problémom súvisiacim s dôvernosťou údajov v hlavnom súbore údajov o produkcii akvakultúry takmer polovica členských štátov. Znamená to, že súhrnné údaje EÚ o väčšine druhov často zostali dôverné z dôvodu dôvernosti údajov v jedinom členskom štáte. Celkový vnútroštátny objem produkcie a celková hodnota produkcie za rok 2016 však boli zverejnené za všetky členské štáty, zatiaľ čo v rokoch 2017 a 2018 sa stali dôvernými v prípade Lotyšska. Dôverné údaje z jedného členského štátu zabránili zverejneniu súhrnných údajov EÚ o vstupoch pre akvakultúru založenú na odlove. Produkcia ikier na ľudskú spotrebu v rámci celej EÚ ostala dôverná z dôvodu špecializovanej produkcie v troch členských štátoch, vnútroštátna produkcia v Španielsku a Maďarsku je dôverná od roku 2018. Údaje o produkcii v liahniach a odchovniach boli dôverné vo viacerých štátoch.

Eurostat a členské štáty vynaložili čas a úsilie, aby používateľom údajov sprístupnili čo najviac číselných údajov a zároveň chránili štatistickú dôvernosť a celý postup vykonali čo najefektívnejšie.

3. Zaťaženie a nákladová účinnosť

Eurostat posúdil nákladovú účinnosť zberu údajov o akvakultúre podľa nariadenia (ES) č. 762/2008, pričom použil metodické správy o jednotlivých krajinách za rok 2018 spolu s analýzou nákladov podľa štatistických produktov, ktorú každoročne vykonáva Európsky štatistický systém. Táto analýza nákladov sa vzťahuje na rok 2019, v ktorom sa vykonal zber údajov o akvakultúre za referenčný rok 2017. Na prieskume k analýze nákladov sa zúčastnilo dvadsaťštyri krajín; v peňažnom vyjadrení predstavujú priemerné náklady približne 105 000 EUR ročne. Priame porovnanie s údajom z posledného vykazovania nie je možné, pretože nie všetky krajiny v oboch prípadoch odpovedali. Pri predchádzajúcom a súčasnom vykazovaní vykázalo náklady sedemnásť krajín. V prípade týchto krajín sa náklady znížili o 3 %.